Årsberetning for 2023/2024

**Styrets arbeid**

Styret har i perioden bestått av:

Tore Bjerknes (leder), Åge Arnesen (økonomisk og administrativ ansvarlig), Kristian Landsverk (maskinansvarlig). Trond Erik Skistad, Bjarne Buen, Kjetil Gjellerud, Vegard Løiten Høimyr (styremedlemmer). Varamedlemmer til styret har vært Anund Borge og Henrik Grøtterud, begge har møtt fast i styret.

Styret har hatt et aktivt år og har hatt fem styremøter i løpet av året, i tillegg har det vært stor kontakt mellom medlemmene i styret utenom møtene.

Det ble avholdt et møte med løypekjørerne 28. oktober for å utveksle erfaringer og koordinere kjøringen så godt som mulig. Det ble servert Pizza.

**Økonomien**

Regnskapet for foreningen viser et positivt resultat på kr 7 282.

Våre største inntekter kommer fra: Hytte- og velforeninger 1,4 mil., næringsdrivende 460 tusen, Grasrotandel 510 tusen og bidrag fra Flesberg og Kongsberg kommune 490 tusen.

Utgifter til løypekjøring, diesel og vedlikehold av maskiner 2,1 mil.

Ved utløpet av regnskapsåret har foreningen to løypemaskiner Pisten Bully 100 - 2021mod. (T1) og Prinoth Husky - 2017 mod. (T2), denne maskinen blir byttet med en ny Pisten Bully 100 i november 2024.

Bankinnskudd var ved utgangen av perioden på kr 1 387 197. Likviditeten i foreningen er god.

**Grasrotandelen**

Foreningen er registrert i Grasrotandelen til Norsk Tipping, noe som siste driftsår gav oss en inntekt på 510 291 kroner. Totalt er det nå 981 spillere som tilgodeser vår forening. Styret vil oppfordre alle medlemmer som tipper om å registrere Grasrotandelen til Blefjell Løypeforening (org.nr.: 980 909 301).

**Samarbeid med Flesberg og Kongsberg kommune**

Samarbeidsavtalen med Flesberg kommune løper videre. Avtalen gir foreningen kr 500 000 årlig til løypekjøring på fjellet, iflg. avtale skal Nordre Ble Løypeforening ha 22 prosent av beløpet (kr 110 000).

Kongsberg kommune hadde 200 000 kroner til fordeling på de som søkte om støtte til løypekjøring i kommunen, vi fikk 99 478 kroner.

**Panteautomat Rema 1000**

Avtale med Rema 1000 Lampeland hvor det er mulig å donere beløpet for retur av flasker og bokser til Blefjell Løypeforening, dette har i år gitt oss kr 10 202, vi oppfordrer alle til å benytte denne muligheten.

**Avtaler med hytteforeninger og næringsdrivende**.

Blefjell Løypeforening hadde som betalende medlemmer ved utgangen av driftsåret 30 hytteforeninger o.l.(ca 1300 hytter), 16 næringsdrivende og 6 grunneiere.

Styret har vært i dialog med flere foreninger/næringsdrivende om nye avtaler og det er styrets mål og få med flere faste medlemmer.

**Løypekjøringen**

Takket være et godt sommerarbeid med omlegginger, fjerning av steiner, stubber, trær og generell utbedring av trassene har vi nå flere løyper som kan kjøres selv om det er lite snø. Løypene legges også om for å unngå farlige og vanskelige svinger o.l.. Sesongen 2023/24 var lang med mye snø, de første løypene ble kjørt 4. november og avsluttet 14. april.

Vi kjører løyper fast på fredager og lørdag/søndag ved behov, i tillegg er noe av løypenettet blitt kjørt midt i uka. Iflg. Skisporet er det kjørt 11 982 km løyper, tar vi med Nordre Ble sine 2 440 km blir det til sammen 14 422 km kjørte spor i løpet av vinteren på Blefjell

**Løypekjørerne**

Kristian Landsverk har vært fast sjåfører på foreningens løypemaskin T2, men har også hatt hjelp av Kjell Jørgen Landsverk. På maskinen T1 har; Kim Thore Holtan, Rolf Erik Storebaug, Tore Bjerknes og Egil Dokken vært sjåfører. Vi takker alle for fin og samvittighetsfull kjøring gjennom sesongen. En stor takk også til de som har kjørt de fire andre løypemaskinene som Blefjell løypeforening leier inn.

**Informasjon**

Foreningen har i perioden gitt ut en informasjonsavis som ble lagt ut på vår hjemmeside og distribuert med posten etter navn/adresseliste fra kommunene. Inne i avisa har vi som vedlegg en giroblankett for støtte til løypekjøringen.

Foreningen har en egen hjemmeside, [www.bleloyper.no](http://www.bleloyper.no) og Facebook side. På hjemmesiden ligger faste opplysninger om foreningen, styrets sammensetning, informasjons avisen mm.. Hjemmesiden har også henvisning til foreningens bankkonto, Vipps, org.nr. for registrering av Grasrotandel.

Foreningens Facebook-side ble utsatt for hacking som gjorde at vi mistet fratatt kontrollen over siden. Vi har derfor opprettet en ny side (p.t. 13 000 følgere) og gitt brukerne beskjed om å slette den gamle. Vi forsøker å legge ut relevant informasjon gjennom hele vinteren, vi er også å finne på «Skisporet»

**Miljøavtrykk**

Vi har nye tråkkemaskiner som har minimalt utslipp og kjører så hensiktsmessig som mulig for å unngå «dobbelt» kjøring. Det finnes ennå ikke EL-maskiner som er egnet for vårt løypenett.

**Aktiviteter**

Vi har kjøpt inn og satt ut noen hundre merke-staurer i vårt løypenett, takk også til de lokal hyttelag og foreninger som har bidratt. Lørdag 24. februar sto vi ute i løypenettet og fortalte litt om oss selv, noen fikk prøvesitte våre maskiner og noen steder var det også enkel servering.

**Tursti/sykkelsti**

Tursti/sykkelsti på Nedre Stamløype mellom Værås og Fagerfjell har også i sommer vært brukt mye. På Fagerfjell er en ny løype mellom Mjåvatn og Sandvatn blitt ferdigstilt.

**Blefjell i november 2024**

**Styret i Blefjell Løypeforening**